Mądrzechòwò, w chtërnym mieszkóm, nie je taczé môłé. Je to òsedlé, mòżemë pòwiedzec, przëklejoné do Bëtowa. Spòro je tu jednorodzynnëch domków, a jesz 60 hektarów pòòstôwô do zabùdowaniô. Jô nie stosëjã zôchãcbë z prosti przëczënë – jô robiã przë jedny stanicë 2–3 miesące, to je 4 abò 5 staniców rocznie. Jô ùkłôdóm terminë wëkònaniô i mùszã sã wërobic w czasu. Gòrącëch terminów (tak jô nazywóm zamówienia tëch, chtërny chcą czekac na wëkònanié leno dwa do szesc tigòdni) jô ni mògã przëjąc, tej jô jich wësélóm do zakładów, w chtërnëch robi wiãcy òsób. Colemało zamôwiający przez telefón ùmôwiô sã na spòtkanié w mòjim dodomù z projektã stanicë, a czej gò ni mô, to pòdôwô kòncepcjã, co mô sã nalezc na òbù môlach stanicë. Wtenczas jô céchùjã projekt colemało w dwùch wersjach, wësélóm mejlową pòcztą, a czej tak sã nie dô, to më sã spòtikómë jesz rôz. Klient sóm wëbiérô tich z próbnika tichów w heraldicznëch farwach. Wnet wiedno je tak, że klient ju chùdzy òbzérôł przeze mie wëkònóné stanice. Na przikłôd stanicã z Matką Bòską Swiónowską Królewą Kaszëb dlô spiéwnégò karna „Ludowa Nuta” z Hamilton (Kanada) më zrobiłë z Gabielą Recą z Tëchòmia. Më pòdzelëłë tã prôcã – awers wëkònała Gabriela, a jô rewers z Matką Bòską i napisã pò kaszëbskù i kaszëbsczim mòtiwã, téż jô wëkònała projekt w dwùch wersjach kòżdi stronë. Z tą robòtą zwrócył sã do mie Eùgeniusz Prëczkòwsczi, z chtërnym òbczas robòtë më wëmieniwelë ùdbë i ùwôdżi, chtërne tikałë sã rewersu stanicë. Wszëtkò ùgôdiwóné bëło mejlową pòcztą.